作者:李中
標題:獻徐舍人
內容:清名喧四海，何止並南金。奧學群英伏，多才萬乘欽。秩參金殿峻，步曆紫微深。顧問承中旨，絲綸演帝心。褒雄饒義路，賈馬避詞林。下直無他事，開門對遠岑。軒窗來晚吹，池沼歇秋霖。蘚點生棋石，茶煙過竹陰。希夷元已達，躁競豈能侵。羽客閑陪飲，詩人伴靜吟。自慚為滯物，多幸辱虛襟。此日重遭遇，心期出陸沈。